CELEX: 32017R0874
Language: fi
Date: 2017-05-22 00:00:00
Title: Komission asetus (EU) 2017/874, annettu 22 päivänä toukokuuta 2017, Euroopan parlamentin ja neuvoston asetuksen (EY) N:o 1333/2008 liitteen III muuttamisesta siltä osin kuin on kyse butaanin (E 943a), isobutaanin (E 943b) ja propaanin (E 944) käytöstä värivalmisteissa (ETA:n kannalta merkityksellinen teksti. )

23.5.2017   
            
            
               FI
            
            
               Euroopan unionin virallinen lehti
            
            
               L 134/18
            
         KOMISSION ASETUS (EU) 2017/874,
   annettu 22 päivänä toukokuuta 2017,
   Euroopan parlamentin ja neuvoston asetuksen (EY) N:o 1333/2008 liitteen III muuttamisesta siltä osin kuin on kyse butaanin (E 943a), isobutaanin (E 943b) ja propaanin (E 944) käytöstä värivalmisteissa
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan
   sekä katsoo seuraavaa:
   
               (1)
            
            
               Asetuksen (EY) N:o 1333/2008 liitteessä III vahvistetaan unionissa elintarvikelisäaineissa, elintarvike-entsyymeissä, elintarvikearomeissa ja ravintoaineissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
            
         
               (2)
            
            
               Kyseinen luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai hakemuksen johdosta.
            
         
               (3)
            
            
               Tammikuun 26 päivänä 2016 toimitettiin hakemus, joka koski butaanin (E 943a), isobutaanin (E 943b) ja propaanin (E 944) käyttöä ponneaineina ryhmän II ja ryhmän III värivalmisteissa, sellaisina kuin ne on määritelty asetuksen (EY) N:o 1333/2008 liitteessä II olevassa C osassa. Hakemus asetettiin myöhemmin jäsenvaltioiden saataville asetuksen (EY) N:o 1331/2008 4 artiklan mukaisesti.
            
         
               (4)
            
            
               Ponneaineina käytettävät butaani, isobutaani ja propaani voivat tuottaa paineen, joka tarvitaan värivalmisteiden puristumiseen sumutteesta, jotta väri kattaa elintarvikkeen yhtenäisesti.
            
         
               (5)
            
            
               Elintarvikealan tiedekomitea arvioi vuonna 1991 propaanin, butaanin ja isobutaanin turvallisuuden uuttamisliuottimina ja totesi tällaisen käytön hyväksyttäväksi, kunhan noudatetaan jäämälle asetettua enimmäismäärää elintarvikkeessa (1 mg/kg ainetta) (3).
            
         
               (6)
            
            
               Elintarvikealan tiedekomitea antoi vuonna 1999 lausuntonsa propaanista, butaanista ja isobutaanista ponneaineina kasviöljypohjaisissa ruoanlaittoon tarkoitetuissa aerosolisumutteissa ja vesipohjaisissa ruoanlaittoon tarkoitetuissa emulsiosumutteissa (4) ja tuli siihen tulokseen, että ottaen huomioon ponneaineiden vähäiset jäämätasot niiden käyttö leivontaan ja paistamiseen ei ole toksikologisesti huolestuttavaa.
            
         
               (7)
            
            
               Hakijan toimittamat analyysitiedot vahvistavat, että tunnin kuluttua sumutteen käytöstä eri elintarvikkeisiin butaanin (E 943a), isobutaanin (E 943b) ja propaanin (E 944) jäämät ovat alle raja-arvon 1 mg/kg.
            
         
               (8)
            
            
               Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta, jäljempänä ’elintarviketurvallisuusviranomainen’, lausunnon asetuksen (EY) N:o 1333/2008 liitteessä III esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos tällä ajan tasalle saattamisella ei todennäköisesti ole vaikutusta ihmisten terveyteen. Koska butaanin (E 943a), isobutaanin (E 943b) ja propaanin (E 944) käytön salliminen ponneaineina värivalmisteissa merkitsee edellä tarkoitetun luettelon sellaista ajan tasalle saattamista, jolla ei todennäköisesti ole vaikutusta ihmisten terveyteen, elintarviketurvallisuusviranomaiselta ei ole tarpeen pyytää lausuntoa.
            
         
               (9)
            
            
               Tämän vuoksi on aiheellista sallia butaanin (E 943a), isobutaanin (E 943b) ja propaanin (E 944) käyttö ponneaineina ryhmien II ja III värivalmisteissa, sellaisina kuin ne on määritelty asetuksen (EY) N:o 1333/2008 liitteessä II olevassa C osassa. Kun otetaan huomioon syttymisvaara ja ponneaineiden tason laskemiseen alle raja-arvon (1 mg/kg) tarvittava aika, on aiheellista myöntää lupa ainoastaan ammattikäyttöön sen varmistamiseksi, että standardoituja teollisuuden käytäntöjä noudatetaan ja että sumuttamisen ja nauttimisen välillä kuluu riittävästi aikaa, jotta jäämän enimmäismäärä pysyy hyväksyttävällä tasolla.
            
         
               (10)
            
            
               Sen vuoksi asetuksen (EY) N:o 1333/2008 liitettä III olisi muutettava.
            
         
               (11)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 1333/2008 liite III tämän asetuksen liitteen mukaisesti.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 22 päivänä toukokuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 354, 31.12.2008, s. 16.
   
      (2)  Euroopan parlamentin ja neuvoston asetus (EY) N:o 1331/2008, annettu 16 päivänä joulukuuta 2008, elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä (EUVL L 354, 31.12.2008, s. 1).
   
      (3)  Elintarvikealan tiedekomitean raportit, 29. sarja, 1992.
   
      (4)  Opinion on propane, butane and iso-butane as propellant gases for vegetable oil-based aerosol cooking sprays and water-based emulsion cooking sprays. Elintarvikealan tiedekomitea, 29.3.1999.
   
      LIITE
      Lisätään asetuksen (EY) N:o 1333/2008 liitteessä III olevaan 2 osaan E 903:a koskevan kohdan jälkeen kohdat seuraavasti:
      
         
                     ”E 943a
                  
                  
                     Butaani
                  
                  
                     1 mg/kg lopullisessa elintarvikkeessa
                  
                  
                     Ryhmän II ja ryhmän III värivalmisteet, sellaisina kuin ne on määritelty liitteessä II olevassa C osassa (ainoastaan ammattikäyttöön tarkoitettu)
                  
               
                     E 943b
                  
                  
                     Isobutaani
                  
                  
                     1 mg/kg lopullisessa elintarvikkeessa
                  
                  
                     Ryhmän II ja ryhmän III värivalmisteet, sellaisina kuin ne on määritelty liitteessä II olevassa C osassa (ainoastaan ammattikäyttöön tarkoitettu)
                  
               
                     E 944
                  
                  
                     Propaani
                  
                  
                     1 mg/kg lopullisessa elintarvikkeessa
                  
                  
                     Ryhmän II ja ryhmän III värivalmisteet, sellaisina kuin ne on määritelty asetuksen liitteessä II olevassa C osassa (ainoastaan ammattikäyttöön tarkoitettu)”